P6_TA(2004)0014

CITES egyezmény

Az Európai Parlament állásfoglalása az EU-nak a veszélyeztetett vadon élő állat- és növényfajok nemzetközi kereskedelméről szóló egyezményben (CITES) részes felek 13. ülésével kapcsolatos stratégiai céljairól

Az Európai Parlament,

- tekintettel a 2004. október 2. és 14. között Bangkokban, Thaiföldön megrendezendő, a veszélyeztetett vadon élő állat- és növényfajok nemzetközi kereskedelméről szóló egyezményben (CITES) részes felek 13. ülésére,

- tekintettel eljárási szabályzata 108. cikkének (5) bekezdésére,

A. mivel a CITES a ma létező legszélesebb körű, 166 tagot — köztük a 25 tagállamot — magában foglaló, a vadvilág megőrzéséről szóló egyezmény, mely megelőzni hivatott a vadon élő állat- és növényvilágnak a nemzetközi kereskedelemből eredő túlzott kihasználását,

B. mivel a természeti erőforrások ember általi felhasználása, az élő környezet szétrombolása, a klímaváltozások, a vadon élő fajok túlzott kihasználása és a vadon élő állat- és növényfajok illegális kereskedelme a fő okai a Föld biodiverzitása leromlásának,

C. mivel a fogyasztói társadalmakban a közvélemény szerepe korábban és jelenleg is fontos az orvvadászat és a vadon élő állat- és növényvilág illegális kereskedelme szabályozásában,

D. mivel a CITES-nek kiegészítő szerepe van az ENSZ Élelmezési és Mezőgazdasági Szervezete (FAO) és más halászati szervezetek mellett a nemzetközi kereskedelem által veszélyeztetett tengeri halfajok védelmében,

E. mivel a CITES által a bálnák megóvásával és annak megszervezésével foglalkozó szabályozó hatóságként elismert Nemzetközi Bálnavadászati Bizottság (IWC) világszerte érvényes moratóriumot rendelt el a kereskedelmi célú bálnavadászattal kapcsolatban,

F. mivel a vadon élő vándorló állatok megóvásáról szóló egyezmény a nagy fehércápát a CMS I. és II. mellékletébe, Ausztrália pedig 2001-ben a CITES III. mellékletébe sorolta norvég és japán fenntartások mellett, és a Természetvédelmi Világszövetség (IUCN) a fajt 1996 óta "veszélyeztetettnek" minősíti az IUCN veszélyeztetett fajokról szóló tiltólistáján,

G. mivel azok a részes felek, amelyek az Európai Parlament 2002. október 24-i állásfoglalásában foglalt ajánlásokat a veszélyeztetett vadon élő állat- és növényfajok nemzetközi kereskedelméről szóló egyezményben (CITES) [1] részes felek 12. konferenciáján elutasították, elfogadtak egy javaslatot a Botswanában, Namíbiában és a Dél-afrikai Köztársaságban folyó elefántcsont-kereskedelem engedélyezéséhez; mivel azonban a szóban forgó állásfoglalásban foglalt feltételeket az egyezményben részes felek 12. konferenciája által meghatározott határidőn belül nem teljesítette,

1. felhívja a Bizottságot és a tagállamokat, hogy a munkadokumentumokról és a besorolási javaslatokról szóló határozataik során az elővigyázatossági elvet, mint alapvető elvet alkalmazzák;

2. felhívja a Bizottságot és a tagállamokat annak biztosítására, hogy a CITES és más, a biodiverzitással kapcsolatos egyezmények közötti megerősített összehangolás nem ássa alá a CITES mint a megőrzésről szóló globális egyezmény természetét és a CITES szigorú megőrzési intézkedésit;

3. határozottan elutasítja a titkos szavazást, és csalódott amiatt, hogy az Állandó Bizottság nem állt elő egyetlen, az egyezmény döntéshozatala során használt titkos szavazás lehetőségének kizárására vonatkozó javaslattal sem;

4. üdvözli Kenya — többek között 12 közép- és kelet-afrikai elefánttenyésztő állam által is támogatott — javaslatát az elefántcsont-kereskedelemre vonatkozó 20 éves moratórium elrendelésére vonatkozóan, mely lehetővé tenné, hogy a nemzetközi közösség számára az elefántcsont-kereskedelemről szóló vitára való összpontosítás helyett az elefántokra, környezetükre és az emberek megélhetésére leselkedő valós veszélyekre figyeljenek; sürgeti a Bizottságot és a tagállamokat, hogy támogassák ezen javaslatokat;

5. üdvözli a nagy fehércápának a CITES II. mellékletébe nullkvótával történő besorolására vonatkozó ausztrál javaslatot; úgy véli, hogy az elővigyázatossági elv nullkvóta elfogadását teszi szükségessé addig, ameddig nem állnak rendelkezésre kellő adatok az állomány állapotáról, amelyek egy esetleges kvóta meghatározásának alapjául szolgálnának;

6. összhangban a Bizottságnak a részes felek 13. ülése számára biztosított felhatalmazásra vonatkozó javaslattal, támogatja:

- a bozóthúsra, valamint a nagytestű emberszabású majmok megőrzésére és kereskedelmére vonatkozó ajánlásokat;

- a púposfejű ajakoshalnak (napóleonhal) a CITES II. mellékletébe történő besorolását;

- a mediterrán étikagylónak a CITES II. mellékletébe történő besorolását;

- a tatárantilop megőrzésére vonatkozó javaslatot;

- az ázsiai édesvízi teknősnek a CITES II. mellékletébe történő besorolását;

- a trópusi keményfának a CITES III. mellékletéből a CITES II. mellékletébe történő átsorolását;

7. továbbá sürgeti a Bizottságot és a tagállamokat, hogy támogassák:

- az afrikai oroszlánnak a CITES II. mellékletéből a CITES I. mellékletébe történő átsorolását;

- az irradawy delfinnek a CITES II. mellékletéből a CITES I. mellékletébe történő átsorolását;

- a Madagaszkáron és Kenyában honos hüllőfajták besorolására vonatkozó javaslatokat;

8. sürgeti a Bizottságot és a tagállamokat, hogy utasítsák el:

- az IWC-re vonatkozó javaslatot, mivel az erről szóló határozatot nem a CITES keretei között kell meghozni;

- a CITES-re és a FAO-ra vonatkozó megértési memorandumról szóló javaslatot;

- a fekete orrszarvú és a leopárd namíbiai és dél-afrikai köztársaságbeli exportkvótáinak módosítását, mely lehetővé tenné az élőállatok kereskedelmét és a trófeavadászatot;

- - a namíbiai és a dél-afrikai köztársaságbeli elefántpopulációnak a CITES II. mellékletében lévő besorolásának módosítását, mely lehetővé tenné az elefántcsont-, a bőr- és a szőrmekereskedelmet;

- a minke bálna három populációjának a CITES I. mellékletéből a II. mellékletbe történő átsorolását;

- a fehér orrszarvú szváziföldi populációjának a CITES I. mellékletéből a II. mellékletbe történő átsorolását, mely lehetővé tenné az élőállatok kereskedelmét és a trófeavadászatot;

9. felhívja a Bizottságot és a tagállamokat, hogy további ösztönzéssel és pénzügyi támogatás biztosításával fokozzák a nemzetközi együttműködést az egyezmény végrehajtása terén, különösen a fajok azonosításához és a megerősítő intézkedések alkalmazásához szükséges képzési és technikai segítségnyújtás formájában;

10. emlékeztet arra, hogy az Európai Unió az illegális vadkereskedelem egyik legnagyobb piaca, illetve az engedékenység országonként változik, és felhívja a Bizottságot és a tagállamokat, hogy fokozzák erőfeszítéseik összehangolását az EU vadkereskedelme terén a szabályozás megerősítése érdekében;

11. sürgeti a CITES részes feleit, akik nem ratifikálták a Gaboronei Módosítást, mely lehetővé tenné az Európai Közösség a CITES szerződéses tagjává válását;

12. utasítja Elnökét, hogy továbbítsa ezen állásfoglalást a Tanácshoz, a Bizottsághoz, a CITES tagjaihoz és a CITES titkárságához.

[1] HL C 300. E, 2003.12.11., 621. o.

--------------------------------------------------